Λουκάνικα με χόρτα (Salsiccia e friarielli)
Τυπικό ναπολιτάνικο πιάτο. Πρόκειται για ένα είδος πικρών χόρτων που τηγανίζονται μαζί με λουκάνικα. Εμείς θα χρησιμοποιήσουμε βρούβες μαζί με ραδίκια ή σταμναγκάθι.
2 μάτσα φριαρέλι ή 600 γρ. βρούβες, ή 1 μάτσο μπροκολίνι και 300 γρ. πικρά ραδίκια ή σταμναγκάθι, καλά πλυμένα και χοντροκομμένα, 2 σκελίδες σκόρδο, σε φέτες, 600 γρ. λουκάνικα σαλσίτσε (ιταλικά λουκάνικα ή οποιαδήποτε χωριάτικα λουκάνικα της αρεσκείας μας) , 1 κουτ. γλυκού τσίλι, σε νιφάδες , 4 κουτ. σούπας ελαιόλαδο , αλάτι, φρεσκοτριμμένο πιπέρι
Για να φτιάξουμε λουκάνικα με χόρτα, σε ένα μεγάλο τηγάνι ζεσταίνουμε 2 κουτ. σούπας από το ελαιόλαδο σε μέτρια φωτιά και σοτάρουμε το σκόρδο για 1/2 λεπτό. Προσθέτουμε τα χόρτα, σκεπάζουμε με το καπάκι και μαγειρεύουμε για 4-5 λεπτά, μέχρι να μαλακώσουν. Ξεσκεπάζουμε και μαγειρεύουμε για άλλα 2-3 λεπτά, να εξατμιστούν τα περισσότερα υγρά. Σε άλλο τηγάνι ζεσταίνουμε σε δυνατή φωτιά 1 κουτ. σούπας νερό και το υπόλοιπο ελαιόλαδο και, μόλις πάρουν βράση, προσθέτουμε ολόκληρα τα λουκάνικα και το τσίλι και τα σοτάρουμε για 3-4 λεπτά, μέχρι να μαλακώσουν και να ροδίσουν ολόγυρα. Ρίχνουμε τα λουκάνικα μαζί με το ζουμί τους μέσα στα χόρτα, αλατοπιπερώνουμε και σιγομαγειρεύουμε για 5 λεπτά ακόμα. Σερβίρουμε, τα λουκάνικα με χόρτα, ζεστό μαζί με φρυγανισμένο ψωμί.
Λουκάνικα,Ραδίκια